Tɨm huingon anajty je pascua xɨɨ huɨdibɨ judío ajcxy ytumy jɨm Jerusalén,
paady Jesús ñɨcxy jɨm.
Jɨm ma Dios ytɨjc Jesús paty jeꞌ huɨdibɨ anajty ajcxy ajuuybɨ adoocpɨ,
jaduꞌn nej ma ymiiñ huaj,
borregɨ,
etz muuxy (huɨdibɨ jäy ajcxy Dios yajhuindzɨgɨɨyb).
Nañ jɨm meeñyhuingogombɨdɨjc anajty ajcxy yꞌɨñaaygɨxy ma ymesa.
Chi Jesús yajꞌoyɨɨy tüg cochac huojp.
E chi ixhuojppɨdzɨmday je ajuuybɨ adoocpɨ ajcxy ma Dios ytɨjc ñihuaj etz ñiborrego.
Chi yɨ meeñyhuingogombɨdɨjc ymeeñ cöxijtnajxtayɨ,
e chi ymesa tijhuimbijttaayɨ.
Chi nɨmay je muuxytoocpɨdɨjc ajcxy:
―Yajpɨdzɨmgɨx jada muuxy ya.
Caꞌ ɨɨch nDeedy ytɨjc yhuaanɨ ajcxy ajuydac adooctac.
Jeꞌ ajcxy huɨdibɨ anajty Jesús yajꞌixpɨjcpy chi ajɨhuɨygootɨ ajcxy je ayuc,
jaduꞌn nej jaybety ymiñ ma Dios ñecy:
“Ooy ndzocy njɨhuɨ̈yɨch Dios ytɨjc,
paady ooy nnijottɨgoyɨch Dios ytɨjc.”
Chi je judío ixpɨcytɨjc ajcxy yꞌamɨdooy Jesús:
―¿Ti mɨjhuinmaꞌñ miich xyꞌocyajꞌixambɨch ajcxy nej tüg ijxpejt,
pen janch mɨɨdɨty cötujcɨn co mꞌixhuojppɨdzɨmdäy yɨ ajuuybɨ adoocpɨ ajcxy?
Chi Jesús yꞌadzooy:
―Yajhuindɨgooygɨx jada Dios ytɨjc,
e codugɨɨg xɨɨ ɨɨch yɨꞌ jadügꞌoc nyajpɨdɨ̈gɨpy.
Chi jadaꞌ je judío ixpɨcytɨjc ajcxy yꞌadzooy:
―Huixchɨguïpx tudujc jɨmɨjt yhuäcxɨjpy co jäy cojy jada Dios ytɨjc.
¿E miich tijy myajpɨdɨ̈gamy codugɨɨgxɨɨjɨ?
Per caꞌ jeꞌ anajty nigapxy je Dios ytɨjc.
Hueꞌ jeꞌ anajty cɨꞌm ñayñigapxyii co anajty yꞌögaꞌñ,
etz co yjugypɨgɨpy jadügꞌoc codugɨɨg xɨɨ.
Chi jadaꞌ co Jesús yjugypɨjcy codugɨɨg xɨɨ maabɨ anajty yꞌögy,
je huɨdibɨ anajty ajcxy tɨ yajꞌixpɨcy,
ajɨhuɨygootɨ ajcxy huɨdibɨ Jesús anajty tɨ yajnɨmäyiigɨxy.
Chi jadaꞌ ajcxy mɨbɨjcy ooy jaduꞌn nej anajty ycojaayɨty ma Dios ylibro,
etz com nañ jaduꞌn anajty Jesús tɨ ymɨnaꞌñ.
Co anajty Jesús yjɨmɨty Jerusalén pascua xɨɨjoty,
mayjäy ooy ymɨbɨjcɨ co ajcxy ijxy je mɨjhuinmaꞌñ huɨdibɨ anajty ytumyb.
Jesús caꞌ anajty yjaty ñaygɨ̈yegyii ma je mayjäy ajcxy (hueꞌ anajty ajcxy chachyajreyꞌadamy).
Com Jesús ñejhuɨydaayb anajty nej jäy ajcxy nidüg nidüg yjot yhuinmaꞌñ mɨɨdɨty caꞌ tzocy pɨn yajnɨmähuɨɨyb ti anajty ajcxy ytunamy,
com ñejhuɨydaayb nej jäy ajcxy yjot yhuinmaꞌñ mɨɨdɨty.